作者:衛宗武
標題:摸魚兒
內容:見春來、又將春盡，狂風那更痴雨。一番芳徑催人老，回首綠楊飄絮。歡會處。有小小池亭，止欠妙歌舞。光陰梭度。對草木幽姿，候禽雅奏，客至未應去。十年裡，冷落翟公庭戶。朋來草草樽俎。投閒贏得浮生樂，肯羨油幢繡斧。春幾許。任洛譜名葩，留宴耆英侶。浮榮競取。縱帶玉圍腰，印金系肘，爭似鶯花主。